บิ๊กซีสบจังหวะ  เติมทุน4,000ล.
BIGC เพิ่มทุนตุนเงิน 4,000 ล้านบาท รุกขยายสาขาเต็มรูปแบบ มั่นใจรายได้ปีนี้โต 8-10%
31 มี.ค. 2555

BIGC เพิ่มทุนตุนเงิน 4,000 ล้านบาท รุกขยายสาขาเต็มรูปแบบ มั่นใจรายได้ปีนี้โต 8-10% 
นางรำภา คำหอมรื่น รองประธานฝ่ายบัญชีและการเงิน บริษัท บิ๊กซี ซูเปอร์เซ็นเตอร์ (BIGC) เปิดเผยว่า คณะกรรมการ (บอร์ด) ของบริษัทมีมติให้จัดสรรหุ้นใหม่จำนวน 23.61 ล้านหุ้น เสนอขายให้กับนักลงทุนเฉพาะเจาะจง (พีพี) ส่วนราคาขายจะต้องขอผลการสำรวจความต้องการซื้อก่อน (บุ๊กบิวดิงส์) และอนุมัติจ่ายเงินปันผลในอัตราหุ้นละ 1.96 บาท ทั้งนี้บอร์ดมีมติเลื่อนการขายหุ้นเพิ่มทุนให้แก่ผู้ถือหุ้นเดิมไปก่อน
นายกุฏาธาร นาควิโรจน์ผู้อำนวยการฝ่ายองค์กรสัมพันธ์ BIGC กล่าวว่า การตัดสินใจระดมทุนในขณะนี้ถือว่าเป็นจังหวะที่ดี เพราะราคาหุ้นปรับตัวขึ้นมามากหลังจากบริษัทเข้าไปซื้อกิจการของคาร์ฟูร์ ทำให้ผลประกอบการเติบโตและครอบคลุมฐานลูกค้าในทุกระดับ
ทั้งนี้ บริษัท เครดิต สวิส เป็นที่ปรึกษาทางการเงินในการขายหุ้นเพิ่มทุนครั้งนี้ และหวังว่าจะได้รับเม็ดเงินไม่น้อยกว่า 4,000 ล้านบาท ทำให้มีเงินทุนในการขยายกิจการได้ประมาณ 8-12 เดือน และปีนี้ตั้งเป้าจะใช้เงินลงทุนในการขยายสาขาประมาณ 5,500 ล้านบาท ซึ่งหากทำได้เป้าหมายจะส่งผลให้ยอดขายและรายได้จากค่าเช่าพื้นที่เพิ่มขึ้น 8-10% 
นอกจากนี้ บริษัทมีแผนจะเปิดบิ๊กซีในรูปแบบไฮเปอร์มาร์เก็ต 4 สาขา จากปัจจุบันมีอยู่ 108 สาขา บิ๊กซีมาร์เก็ต 6 สาขา จากปัจจุบันที่มีอยู่ 14 สาขา และมินิบิ๊กซี 75 สาขา จากที่มีอยู่62 สาขา
ด้านราคาหุ้น BIGC อ่อนตัวลงปิดที่ 164 บาท ลดลง 7 บาท หรือ 4.09% โดยนักวิเคราะห์บริษัทหลักทรัพย์ บัวหลวง แนะนำถือหุ้น ให้ราคาเป้าหมาย 156 บาท และมีนักวิเคราะห์หลายรายอยู่ระหว่างการทบทวนข้อมูลใหม่หลังจากบริษัทประกาศเพิ่มทุน